Σπύρος Καραμάνος

Ο **Σπύρος Α. Καραμάνος** (Αθήνα, 1967) είναι Έλληνας μηχανικός και καθηγητής της Μηχανικής των Κατασκευών στο Πανεπιστήμιο Θεσσαλίας (Τμήμα Μηχανολόγων Μηχανικών), ο οποίος από το 2023 είναι κύριος επιμελητής (editor-in-chief) στο διεθνές έγκριτο περιοδικό *ASME Journal of Pressure Vessel Technology*.

## Πρώτα έτη και σπουδές
Γεννήθηκε το 1967 στην Αθήνα, όπου μεγάλωσε, φοίτησε στη Λεόντειο Σχολή και ολοκλήρωσε με άριστα τις εγκύκλιες σπουδές του.

Είναι διπλωματούχος Πολιτικός Μηχανικός από το Εθνικό Μετσόβιο Πολυτεχνείο (ΕΜΠ). Έκανε συστηματικές μεταπτυχιακές σπουδές στις ΗΠΑ αποκτώντας τα διπλώματα MSc και PhD στη Μηχανική των Κατασκευών από το Τμήμα Πολιτικών Μηχανικών του Πανεπιστημίου του Τέξας στο Όστιν, το 1991 και το 1993, αντίστοιχα.

## Σταδιοδρομία
Το 1996 εργάστηκε ως επισκέπτης ερευνητής στη Σχολή Πολιτικών Μηχανικών στο Τεχνικό Πανεπιστήμιο του Delft στην Ολλανδία. Από τον Οκτώβριο του 1996 έως και το Μάιο του 1999 υπηρέτησε ως μηχανικός στη διεύθυνση μελετών της τεχνικής εταιρείας ΕΓΝΑΤΙΑ ΟΔΟΣ Α.Ε. στη Θεσσαλονίκη.

Τον Μάιο 1999 ο Καραμάνος διορίστηκε ως μέλος ΔΕΠ στο Τμήμα Μηχανολόγων Μηχανικών του Πανεπιστημίου Θεσσαλίας στον Βόλο. Έκτοτε, μελετά και ερευνά τεχνικά θέματα σχετικά με τις υπολογιστικές μεθόδους και τα πεπερασμένα στοιχεία των κατασκευών. Τα ερευνητικά του ενδιαφέροντα, μεταξύ άλλων, περιλαμβάνουν τη μηχανική των κατασκευών, τις υπολογιστικές μεθόδους, τα πεπερασμένα στοιχεία, τη δομική ευστάθεια, την ανελαστική συμπεριφορά κατασκευών, τις μεταλλικές κατασκευές, και την αντισεισμική μηχανική και δυναμική των κατασκευών.

Κατά τη διάρκεια της περιόδου 2016-2019, ο Καραμάνος κατείχε θέση τακτικού καθηγητή Δομικής Μηχανικής στο Πανεπιστήμιο του Εδιμβούργου στη Σκωτία.

Έχει δημοσιεύσει περισσότερα από 200 επιστημονικά άρθρα σε διεθνή επιστημονικά περιοδικά και εργασίες σε πρακτικά εθνικών και διεθνών συνεδρίων και επίσης υπηρετεί ως μέλος σε διάφορες επιστημονικές εταιρείες, ενώ έχει συμμετάσχει σε διεθνή ερευνητικά προγράμματα.

## Διακρίσεις
Το 2010 ο Καραμάνος επιλέχθηκε ως Associate Editor στο έγκριτο περιοδικό ASCE Journal of Pipeline Systems Engineering and Practice, όπου και υπηρέτησε μέχρι το 2022. Το διάστημα 2011-2013 διετέλεσε πρόεδρος στην επιστημονική επιτροπή PVP Division Seismic Engineering της Αμερικανικής Ένωσης Μηχανολόγων Μηχανικών (ASME), ενώ μεταξύ 2009 και 2015 ήταν Associate Editor στο περιοδικό ASME Journal of Pressure Vessel Technology.

Το 2019 ο Καραμάνος για το έργο του έλαβε τον τιμητικό τίτλο *Honorary Visiting Professorship* από την Πολυτεχνική Σχολή του Πανεπιστημίου του Εδιμβούργου. Επίσης, από τον Ιούλιο 2023 μεχρι τον Αύγουστο του 2024 διετέλεσε Αντιπρύτανης Διεθνών Σχέσεων, Εξωστρέφειας και Δια Βίου Εκπαίδευσης στο Πανεπιστήμιο Θεσσαλίας.

Τον Σεπτέμβριο 2023 ο Καραμάνος επιλέχθηκε να είναι ο κύριος επιμελητής (editor-in-chief) στο διεθνές αναγνωρισμένου κύρους, έγκριτο περιοδικό ASME Journal of Pressure Vessel Technology.

Τον Οκτώβριο 2023 σε έγκριτη μετα-έρευνα των Ioannidis κ.ά., το όνομά του συμπεριλήφθηκε στη διακεκριμένη λίστα *Elsevier Data 2022* - στο ανώτερο 2% των ερευνητών (career) - για το επιστημονικό και ερευνητικό έργο του στη δομική μηχανική. Την ίδια σημαντική διεθνή διάκριση έλαβε και τον Σεπτέμβριο 2024 για το αναγνωρισμένο ερευνητικό έργο του, όπως και το 2025.

## Βιβλία
* Geohazards and Pipelines: State-of-the-Art Design Using Experimental, Numerical and Analytical Methodologies (2021). Eds. Spyros A. Karamanos, Arnold M. Gresnigt, Gert J. Dijkstra, Springer International Publishing
* Structural Mechanics and Design of Metal Pipes; A Systematic Approach for Onshore and Offshore Pipelines (2023). Spyros A. Karamanos, Elsevier

## Παραπομπές


## Διαδικτυακοί τόποι
* Google Scholar, Spyros A. Karamanos
* Εργαστήριο Μηχανικής και Αντοχής των Υλικών
* Ακαδημαϊκή ιστοσελίδα

Κατηγορία:Έλληνες πανεπιστημιακοί του 20ού αιώνα
Κατηγορία:Καθηγητές Πανεπιστημίου Θεσσαλίας
Κατηγορία:Έλληνες πολιτικοί μηχανικοί